b"\n_START_ARTICLE_\nDistricte de Franklin\n_START_PARAGRAPH_\nEl Districte de Franklin va ser una divisi\xc3\xb3 administrativa dels Territoris del Nord-oest, al Canad\xc3\xa0, creada el 1895. El districte comprenia l'Arxip\xc3\xa8lag \xc3\x80rtic Canadenc, en qu\xc3\xa8 destaquen les grans illes Ellesmere, Baffin i Vict\xc3\xb2ria. A banda, tamb\xc3\xa9 comprenia una part del Canad\xc3\xa0 continental, les pen\xc3\xadnsules de Melville i Boothia._NEWLINE_Els navegants anglesos Martin Frobisher i Henry Hudson foren els primers europeus coneguts en visitar aquestes terres, tot i que possiblement navegants vikings, procedents de Groenl\xc3\xa0ndia, feren expedicions espor\xc3\xa0diques de ca\xc3\xa7a per l'illa de Baffin durant els segles XI i XII. La zona fou transferida de l'autoritat colonial brit\xc3\xa0nica al Domini del Canad\xc3\xa0 el 1894 i fou establert, en record a Sir John Franklin, l'any seg\xc3\xbcent; tot i que les illes m\xc3\xa9s septentrionals, les illes Sverdrup, foren reclamades per Noruega fins al 1930._NEWLINE_Junt amb el Districte de Keewatin i el Districte de Mackenzie, era un dels tres districtes dels antics Territoris del Nord-oest, abans de la formaci\xc3\xb3 de Nunavut el 1999. En aquell any va deixar d'existir, tot i que com a districte administratiu dels Territoris del Nord-oest havia deixat de funcionar diversos anys abans de l'escissi\xc3\xb3 de Nunavut. L'antic Districte de Franklin va quedar dividit entre la part restant dels Territoris del Nord-oest i Nunavut. Durant el proc\xc3\xa9s de divisi\xc3\xb3 l'illa Vict\xc3\xb2ria, aix\xc3\xad com d'altres illes m\xc3\xa9s petites, qued\xc3\xa0 dividida en dues parts, una en mans de Nunavut i l'altra als Territoris del Nord-oest."